Женски штранд на Паличу

Женски штранд на Паличу то будинок сецесионистичного стилу, з початку 20. вику, подзвигнути 1912. року. Вибудовани над воду, находзи ше на Палицким озеру, у городским населєню Палич, нєдалєко од Суботици, у Сивернобачким округу. Од Суботици озеро оддалєне коло 7 км. Кед є вибудовани, тот штранд мал циль скриц жени котри ше купаю од поглядох преходнїкох, а нєшка ту змесцени кафе-бар на тераси котра ше находзи лєм пол метера над воду. Локация Женски штранд ше находзи на побрежю озера Палич, у улїчки Побрежє Лайоша Вермеша, зоз попатрунком на озеро, окружени зоз вельким парком и широким простором за шпациранє. Такой ту блїзко ше находзи и зоолоґийни парк, Вила Луйза, Боґойвар, терени за тенис, Веслацки клуб, мале пристанїще за чамци и вельо ресторани. История Кед ше Баня Палич навелько розвивала и будовала купалїща, ище у першей половки 20. вику, збудовани и вельки древени обєкт на води котри скривал жени хтори ше купали од поглядох преходнїкох. Проєкт за вибудов Женского штранда закончени 1908. року. Роботи почали у марцу 1909., а закончени су 10. фебруара 1912. року. Архитекти того обєкта були Марцел Комор (1868-1944) и Деже Якоб (1864-1932). Инициятор-поручитель вибудови обєкта и финансиєр була сама Городска управа, а виводзаче роботох були Шандор Молцер и Янош Браучлер. Обєкт справени на месце старей купалнї, у сецесийним стилу зоз древа, на моцних слупох, заджобнути до плїткей води, як хижи на слупох зоз роскошно украшенима кабинами, котри щицели припаднїцох красшого полу од поглядох. На месце дзе подзвигнути тот обєкт ше уж од 1885. року находзела женска купалня. Док ше на велько будовало Палич на початку 20. вику, вона демонтирана, приступело ше реконструкциї побрежя, формовало ше мале полуострово же би обєкт достал округласто-елипсови випатрунок. Цали комплекс купелї направени зоз древа. Седемдзешатих рокох 20. вику обєкт почал лєзнуц, та кед ше озеро висушовало поробена перша реконструкция того древеного обєкта. Древени слупи заменєни зоз бетонскима, алє пре вельки ляд у жимским периодзе, обєкт ознова почал лєзнуц глїбше. 1985. року була друга реконструкция. Теди обєкт достал и санитетну часц, воду, канализацию и електричну инсталацию. На Женским штранду 2011. року ознова започата реконструкция хтора тирвала даскельо роки. О обєкту Штранд розпрестарти коло Палицкого озера. Формовани є у благим полукругу, спрам побрежя заварти, же би преходнїки нє могли патриц нука, а отворени є спрам озера. Мури углавним направени зоз скла, так же попатрунок на озеро красни. До обєкту направени приход по мосцику по централни уход. Лїво и право од централного ухода ше находза зоблєкальнї. Отадз ше зиходзи ґу озеру. Централна часц ма и поверх, ту ше тиж так находза просториї за преблєканє. Женски штранд нєшка Будинок по нєшка затримал жридлову наменку купальнї, алє є дополнєна зоз погосцительну функцию. Ту ше находзи и кафе-бар котри ма назву як и сам обєкт. Женски штранд валоризовани як обєкт од вредносци у рамикох историйного ядра Паличу. Ґалерия Референци Вонкашнї вязи Ženski štrand Oзерo Палић, Женски штранд